ร้านข้าวแกงในจังหวัดตรัง ได้รับผลกระทบจากราคาหมูที่แพงขึ้น
นางสมใจ ยิ่งขจร แม่ค้าขายข้าวแกง บริเวณอนุสาวรีย์พระยารัษฎานุประดิษฐ์ อำเภอเมือง จังหวัดตรัง กล่าวว่า จากการที่เนื้อหมูมีราคาแพงขึ้น ทำให้ร้านข้าวแกงได้รับผลกระทบเป็นอย่างมาก ต้นทุนในการทำอาหารเพิ่มขึ้น ร้านต้องปรับลดการนำหมูมาทำอาหารลง แต่ยังมีเมนูอาหารที่ทำจากหมู แต่ไม่มาก โดยจะนำปลาและไก่มาทำอาหารแทน ในแต่ละวันจะทำกับข้าว 30-40 อย่าง เพื่อขายให้กับประชาชน ปกติจะขายอาหารจานละ 35 บาท กับข้าว 2 อย่าง แต่เมื่อหมูมีราคาแพง กับข้าวบางอย่างที่มีหมูจะปรับเพิ่มขึ้นอีก 5 บาท อยู่ที่จานละ 40 บาท ส่วนแกงถุง ก็จำหน่ายราคา 40-50 บาทต่อถุง ในขณะที่ประชาชนก็มารับประทานข้าวแกงอย่างต่อเนื่อง ส่วนใหญ่จะเป็นลูกค้าประจำ